Lav et referat af nedenstående tekst:

Tekst:
Da russiske styrker den 24. februar om morgenen angreb Ukraine og påbegyndte den invasion, der stadig er i fuld gang, var nordjyske Henning Gørtz Hørstrup langt væk. Han var to dage forinden, sammen med sin kæreste, flygtet fra storbyen Dnipro i det østlige Ukraine og omkring 1000 kilometer mod vest - til byen Uzjgorod, der grænser op til nabolandet Slovakiet. Planen havde været klar i flere uger. Hennings IT-virksomhed Source Angel, der har ukrainske IT-udviklere ansat i hovedstaden Kyiv og landets næststørste by Kharkiv - foruden i Dnipro hvor Henning selv bor - skulle flytte mod vest. Væk fra den invasion som Ruslands præsident Vladimir Putin indirekte, ved at samle enorme mængder tropper langs grænserne til Ukraine, havde truet med i flere uger, men som for Henning stadig virkede urealistisk. Vendepunktet kom, da Vladimir Putin mandag i sidste uge erklærede Ruslands støtte til, at de to selverklærede republikker Lugansk og Donetsk burde få uafhængighed fra resten af Ukraine. - Vi kører tirsdag morgen efter Putins udmelding mandag aften, og vi er så fremme i Uzjgorod torsdag, fortæller Henning Gørtz Hørstrup. Samtidig begynder russiske tropper at invadere landet. - Torsdag morgen ringer de (Hennings medarbejdere red.) fra både Dnipro og Kharkiv og fortæller, at nu bliver der bombet. Til Slovakiet eller ej? Siden har en reel krig om Ukraine været i gang. Russerne har forsøgt at kæmpe sig vej ind i Ukraine på mange fronter, men har ikke formået at vinde kontrollen over Kharkiv, der er Ukraines næststørste by. De har heller ikke vundet hovedstaden Kyiv. Imens har Henning Gørtz Hørstrup lagt nye planer for fremtidige scenarier. - Torsdag, da invasionen gik igang, tænkte vi, at vi skulle videre ind i Slovakiet, men så fandt vi ud af, at det kun var kvinder og børn, der kunne rejse ud. Mænd ville blive stoppet ved grænsen og bedt om at kæmpe. Så indtil videre bliver vi i Ukraine, fortæller Henning Gørtz Hørstrup og uddyber, at hvis den russiske invasion og kontrol over landområder breder sig, venter ét scenarie. Og hvis regeringen pludselig falder og Ukraine som vi kender det, er fortid, venter et andet. Lige nu tager han sammen med sin kæreste og de medarbejdere, der har taget rejsen til det nye kontor i Uzjgorod dog en dag ad gangen. - Der kan ske en million ting Henning Gørtz Hørstrup kan ikke spå. Så om Rusland med sin enorme hær lykkes med at indtage Ukraine, eller om der sker noget andet, kan han ikke sige. - Indimellem det ene og det andet yderpunkt kan der ske en million ting, siger Henning Gørtz Hørstrup og fremhæver på en og samme tid den russiske overlegenhed i tal og det stærke sammenhold, han kender og oplever blandt ukrainerne. Et udfald håber han dog i særdeleshed på: - Jeg håber at russerne taber. At generalerne vender Putin ryggen, eller at han falder om med et hjertestop. Kan hjælpe med arbejdspladser Slås kan Henning Gørtz Hørstrup heller ikke, så det han forsøger at gøre i stedet, er at sikre ukrainske arbejdspladser. - På sigt, uanset hvordan det går, eller hvor hurtigt det går, skal alle tjene penge, og det kan jeg være med til at bidrage med. - Jeg kan ikke tage et gevær og kæmpe. Men jeg kan hjælpe til, at der er nogen, der kan blive ved med at tjene penge, så deres familier kan klare sig, fortæller Henning Gørtz Hørstrup som kalder Source Angels kunder "super trofaste" og støttende i denne svære tid. Kan ikke købe øl Siden torsdag har billeder af krydsermissiler, der slår ned, kolonner af russisk militær og modige ukrainere, der i klare vendinger beder de russiske invasionsstyrker forsvinde fra deres land, præget nyhedsbilledet. Det samme har billeder fra grænsen til Polen, hvor op mod 300.000 ukrainere er flygtet til. I Uzjgorod er det en helt anden virkelighed, man lever i. For nok er Ukraine under angreb, men landet er enormt, og i de vestlige regioner er det meget få, der har set invasionsstyrkerne med egne øjne. - Vi var jo taget hertil før invasionen, så jeg har ikke selv set nogen russere. Og der er jo fredeligt her, fortæller Henning Gørtz Hørstrup og fortsætter: - Der begynder at være mangel på benzin, men ellers fungerer tingene. Der er lys i lyskrydsene, togene kører, der er internet, varme og så videre. Der er dog én ting, han godt kunne bruge mere af: - Der er blevet indført udgangsforbud om aftenen, og så har man suspenderet salg af alkohol. Og jeg har kun et par øl tilbage nu, slutter han.

Referat:
Lige nu er størstedelen af Source Angels medarbejdere i sikkerhed i en by tæt på grænsen til Slovakiet. Men virksomhedens nordjyske direktør ved ikke, hvad det næste bliver.